En anerkendelse af arbejdsskaden er helt grundlæggende. Derudover er det væsentligt at afgøre, om arbejdsskaden skal udløse en godtgørelse for mén, eller en erstatning for tab af erhvervsevne, eller begge dele.
Godtgørelse for mén
Méngraden fastsættes ud fra en ren helbredsmæssig betragtning.
Méngraden tager ikke hensyn til, om du kan arbejde eller har mistet dit job. Det handler kun om dit helbredsmæssige tab og dine daglige begrænsninger. Hvis du for eksempel kommer ud for en ulykke og mister en arm, så vil det være et varigt mén. Og du vil derfor have en eller anden grad af mén (handicap). AES beregner méngraden ud fra en tabel. AES står for Arbejdsmarkedets Erhvervssikring.
Erstatning for tab af erhvervsevne
Når det vurderes, at du efter afklaring, arbejdsprøvning og eventuelt andet ikke kan tjene det samme som før arbejdsskaden, skal det endelig tab af din erhvervsevne vurderes for at kunne beregne din erstatning.
Inden da kan der være tale om en midlertidig erstatning for tab af erhvervsevne.